b'\n_START_ARTICLE_\nVolodimir Zelenski\n_START_SECTION_\nZgodnje \xc5\xbeivljenje\n_START_PARAGRAPH_\nZelenski se je rodil v judovski dru\xc5\xbeini v mestu Krivoj Rog, v tedaj \xc5\xa1e Sovjetski zvezi. Prva \xc5\xa1tiri je Zelenski pre\xc5\xbeivel v Mongoliji, kjer je njegov o\xc4\x8de Aleksander Zelenski takrat deloval. Osnovno \xc5\xa1olo je obiskoval v Krivoj Rogu, kjer se je kasneje na Ekonomskem in\xc5\xa1titutu vpisal na \xc5\xa1tudij prava.\n_START_SECTION_\nIgralska kariera\n_START_PARAGRAPH_\n\xc5\xbde s sedemnajstimi leti se je priklju\xc4\x8dil lokalni komedijantski skupini KVN, ki se je udele\xc5\xbeevala komedijantskih tekmovanj. Leta 1997 je z ekipo "Zaporizhia-Krivyi Rih-Transit" osvojil zmago, istega leta pa ustanovil \xc5\xa1e ekipo Kvartal 95. Ekipa je do\xc5\xbeivela velik uspeh ter bila med letoma 1998 do 2003 udele\xc5\xbeena v najvi\xc5\xa1ji odprti ukrajinski ligi KVN. Redno so gostovali po dr\xc5\xbeavah nekdanje Sovjetske zveze. Slava je Kvartalu 95 omogo\xc4\x8dila produkcijo zabavne oddaje na ukrajinski televizijski postaji 1 + 1, ki so jo leta 2005 nadaljevali na prav tako ukrajinskem kanalu TV Inter. Z letom 2010 je Zelenski postal glavni producent TV postaje._NEWLINE_Leta 2008 je Volodimir Zelenski zaigral v filmu Ljubezen v velikem mestu ter kasneje \xc5\xa1e v prvem in drugem nadaljevanju ter istoimenski seriji. Zaigral je tudi v filmu Office Romance, Na\xc5\xa1 \xc4\x8das ter Rzhevsky Versus Napoleon. _NEWLINE_Najve\xc4\x8dji filmski uspeh je Zelenski do\xc5\xbeivel leta 2015, ko je kot protagonist postal zvezda priljubljene televizijske serije Sluga naroda, kjer je igral predsednika Ukrajine. Ta je bil pred tem srednje\xc5\xa1olski profesor zgodovine, zmago pa mu prinese varalni posnetek, ki prikazuje njegov boj proti korupciji. _NEWLINE_Zelenski je v filmih in serijah ustvarjal ve\xc4\x8dinoma v ruskem jeziku, prva vloga v ukrajin\xc5\xa1\xc4\x8dini je bila komedija "Ja, ti, on, ona", ki je bila v Ukrajini predstavljena decembra 2018.\n_START_SECTION_\nVolitve za predsednika Ukrajine 2019\n_START_PARAGRAPH_\nUradno se je Zelenski v politiko podal s stranko Slu\xc5\xbeabnik ljudstva, ki so jo ustanovili \xc4\x8dlani Kvartala 95. Na silvestrski ve\xc4\x8der leta 2018 je na televizijskem programu 1 + 1 uradno napovedal kandidaturo za mesto predsednika Republike Ukrajine. Kampanja, katere pomemben del je bila ekipa Kvartal 95, je bila zelo interaktivno usmerjena. Kot sredstvo obve\xc5\xa1\xc4\x8danja je ekipa Zelenskega namre\xc4\x8d uporabljala priljubljena socialna omre\xc5\xbeja, med tem ko novinarjem izjav niso \xc5\xbeeleli dajati. Novinarji so na to ve\xc4\x8dkrat opozorili, Zelenski pa se je odzval, da se ne skriva, a da ne \xc5\xbeeli dajati intervjujev novinarjem, ki so PR "starih mo\xc4\x8di" ter da ne more odobriti vseh pro\xc5\xa1enj za intervjuje. Takratni predsednik Petro Poro\xc5\xa1enko je morebitno zmago Zelenskega ozna\xc4\x8dil za korist Rusiji, Zelenski pa mu je odvrnil, da je na prej\xc5\xa1njih volitvah sicer volil za Poro\xc5\xa1enka, a da so kasneje dobili druga\xc4\x8dnega, kot so ga izvolili.\n_START_SECTION_\nPredsednik Ukrajine\n_START_PARAGRAPH_\nNa prvem krogu volitev, ki je potekal 31. marca 2019, je Zelenski prejel dobrih 30\xc2\xa0% glasov, ter se skupaj s takratnim predsednikom Poro\xc5\xa1enkom, ki je osvojil dobrih 24\xc2\xa0%, uvrstil v drugi krog. Ta je potekal 21. aprila 2019. Volodimir Zelenski je Poro\xc5\xa1enka premagal s 73,22\xc2\xa0% oz. 13,541,528 glasovi._NEWLINE_Kot novi predsednik je prisegel 20. maja 2019 ter takoj za tem razpustil parlament.\n_START_SECTION_\nZasebno\n_START_PARAGRAPH_\nLeta 2003 se je poro\xc4\x8dil z Eleno Kiyhko s katero ima h\xc4\x8derko Aleksandro in sina Kirila. Njegovo premo\xc5\xbeenje je ocenjeno na 1,5 milijona ameri\xc5\xa1kih dolarjev._NEWLINE_Govori ukrajinsko, rusko in angle\xc5\xa1ko.'